François Béroalde de Verville Le Moyen de parvenir Texte établi par Charles Royer, A. Lemerre, 1 (p. 1-6). bookLe Moyen de parvenirFrançois Béroalde de VervilleA. Lemerre1ParisCLe moyen de parvenir, tome 1 (Béroalde de Verville, éd. 1896).djvuLe moyen de parvenir, tome 1 (Béroalde de Verville, éd. 1896).djvu/151-6  LE MOYEN DE PARVENIR. Oeuure contenant la raison de tout ce qui a esté, est, & sera : auec demonstrations certaines & necessaires, selon la rencontre des effects de Vertu. Et aduiẽdra que ceux qui auront nez à porter lunettes s’en seruirõt : ainsi qu’il est escrit au Dictionnaire à dormir en toutes langues. S. Recensuit Sapies ab A, ad Z. Nunc ipsa vocat res. Hac iter est. Æneid., ix, 320. Imprime cette annee. Si Madame m’eust suruescu,   I’eusse commencé cet ouurage.   Quand la Mort s’en torcha le cu   I’eu le cœu mou comme fromage. LE MOYEN DE PARVENIR. PREMIERE TABLE QVESTION I. Car est il, que ce fut au temps, au siecle, en l’indiction, en l’Aere, en l’Hegire, en l’hebdomade, au lustre, en l’Olimpiade, en l’an, au terme, au mois, en la sepmaine, au iour, à l’heure, à la minute, & iustement à l’instant, que par l’auis & progrez du Daimon des spheres les esteufs descheurent de credit, & qu’au lieu d’eux furent auancees les molles balles, au preiudice de la noble antiquité, qui se jouoit si joliment. Confuz soient ces inuenteurs de nouueautez, qui gastent la jeunesse, & contre les bonnes coustumes troublent nos jeux. N’est ce point au jeu où l’ame se dilate pour faire voir ses conceptions ? Si vn diable jouoit auec vous il ne se pourroit feindre, il vous feroit voir ses cornes. Mais qu’est ce que jouer ? c’est se delecter sans penser en mal. Beaucoup de maux sont auenus à cause de ce changement, qui troublera l’intelligence des histoires, & gauchira toute la mappe-monde. Voyez combien desia en sont venus de troubles, guerres, maux, veroles & telles petites mignardises qui chatouillent malheureusement les personnes pour les faire rire. Tant de sages qui estudient aux auantures attribuent tels effects à d’autres causes, comme au retranchement des dix jours, depuis quoy on n’a fait vendanges que par rencontre de saison, aux pullulations d’heresies, depuis lesquelles les bosses n’ont peu estre plattes, aux reuoltes des grands qui sont occasion que fillettes ont hanté les cloistres, & les menagers les tauernes, aux haussements des tailles, durant quoy les vieilles gens ne font que rechigner, & infinitez autres sotises, dont ie ne suis point controlleur, dautant qu’il ne m’appartient pas d’entreprendre sur vous. Et bien en cet excellent periode il auint ce que vous sçauez, & ie vous iure sans iurer, que tout est vray. Si vous me pressez ie vous defonceray trois ou quatre ruades toutes brodees de cremoify, & iureray comme vn homme, ou bien ie priray mon voisin de iurer pour moy, ainsi que feit le sire Guillaume, qui pressé du Iuge de iurer luy dit ainsi ; « Monsieur ie ne scay point iurer, parce que ie n’ay pas estudié ny esté à la guerre, & ne suis docteur, ny gendarme, ny gentilhomme ; mais i’ay vn frere qui iurera pour moy. » Il fut donc en ceste saison sonné, trompé, trompeté, corné, (comme vous voudrez, prenez au goust de vostre ratte) & crié, huché, dit & proclamé auec la trompe philosophique, que toutes ames qui auoient serment à la Sophie se trouuassent au lieu susdit, ainsi qu’il auoit esté ordonné & promis auec serment solemnel, comme il est ordinaire és affaires serieuses de la benoiste coustume des Sages ; pour asseurance dequoy les enfans de la science auoient mis la main au symbole de la conscience. Parquoy nous fusmes tous resolus de nous trouuer chez le bon homme nostre pere spirituel, parce qu’il auoit esté ordonné & iugé en dernier ressort de serrure, d’horloge, de cranequin, de rouet, de routissoir, d’arbaleste, & que les deffaillans seroient mis à la nois, à la noisette, au noyau, & à l’amende. A cet esclat de mandement ie ne faillismes à nous trouuer, aussi auions nous promis de nous bien chercher pour cet effect ; & puis ie l’auions iuré, & sçachez que c’est vn grand peché de faillir parmi nous, pource que nous suyuons vniquement la regle de perfection en promesse. Et bien que ce soit vne ordinaire, glissee de pere en fils pour gens de bien, coulée de mere en filles pour femmes d’honneur, d’oncle à neueu pour gens d’Eglise ; ordinaire (disie) comme ces docteurs qui enfilent leurs discours ; que promettre & tenir est tout ce qu’vne personne de bien peut faire, & qu’il n’appartient qu’à ceux qui sont issus de damoysellerie & de gentilhommette, si en a ton menti vn petit, & ie le vous diray aussi honnestement que fit Coquereau à monsieur le President son maistre. Il estoit sommelier & nous boyuions frais & bon, ie disois que le vin estoit bas, monsieur disoit qu’il estoit à la barre, madame dit, « Et bien sommelier qu’en est il ? — Ha ha, dit il, monsieur n’a menty de gueres. » Promettre est facile, mais effectuer difficile, de tenir il est aisé, tenir ce que l’on promet est faire comme le seigneur de nostre parroisse, qui ne vous refuse rien, & baille encor moins. Texte à compléter
Le Moyen de parvenir